श्रीचैतन्य महाप्रभु ने पत्र में संदेश भेजा कि हे गोपाल भट्ट! तुम नेपाल में प्रवाहित होने वाली गण्डगी नदी से दामोदर शिला प्राप्त कर लाओ (शालिग्राम शिला) और उनका नित्य पूजन करो। श्री गोपाल भट्ट वृन्दावन से पैदल नेपाल गये और हिमालय की गहन घाटियों को पार कर मुक्तिनाथ धाम से दामोदर शिला लेने गये और जैसे ही उन्होंने कमण्डल को नदी के जल में डाला, स्वतः ही 12 शालिग्राम शिला उनके कमण्डल में आ गईं, जिनको गोपाल भट्ट जी वृन्दावन ले आये तथा नित्यप्रति सेवा करने लगे। श्री गोपाल भट्ट यमुना के तट पर, जहाँ भगवान रास रासेश्वर ने रास क्रीडा की, ऐसे स्थान को परम पवित्र मानकर भजन करते थे।